NARVA LINNAVOLIKOGU

OTSUS

                                                                                                                                    Eelnõu

Projekti “Unikaalse piiriülese Narva-Ivangorodi kindluste ansambli  kui ühtse kultuuri ja turismi objekti arendamine“  teostaja määramine, sildfinantseerimise ja omafinantseeringu kinnitamine

Otsus võetakse vastu Kohaliku omavalitsuse korralduse seaduse § 22 lõike l punkti 8 alusel.

1. ASJAOLUD JA MENETLUSE KÄIK

Narva Linna Arenduse ja Ökonoomika Amet koostöös Vene partneritega (Leningradi oblasti Valitsuse Muuseumiagentuur ja munitsipaalne moodustis „Ivangorodi Linn” (Муниципальное образование «Город Ивангород»)) ning Siseministeeriumiga koostab projekti “Unikaalse piiriülese Narva-Ivangorodi kindluste ansambli  kui ühtse kultuuri ja turismi objekti arendamine“  („Development of the unique Narva-Ivangorod trans-border fortresses ensemble as a single cultural and tourist object”) eeltaotluse Euroopa naabrus- ja partnerlusinstrumendi ENPI Eesti-Läti-Vene piiriülese koostöö programmi suuremahuliste projektide taotlusvooru rahastamiseks esitamiseks. ENPI on osa Euroopa Liidu Naabruspoliitikast, mis toetab piiriülest koostööd kolmandate riikidega (sh Vene-maaga) strateegilise partnerluse raames.

Projekti eesmärgiks on tõsta Narva ja Ivangorodi piiriregiooni külastuskeskkonna atraktiivsust ja konkurentsivõimet ning selle tulemusena genereerida täiendavat turismitulu läbi piirkonna olulisema ühtse kultuuri ja turismi objekti Narva ja Ivangorodi kindluste ansambli  restaureerimise ja  kasutusele võtmise.  

Projekti raames Narva linnas kavandatakse teostada  bastionide (Viktoria (juhul, kui ei saa toetuse PKV programmist) või Honor) rekonstrueerimistöid, Ivangorodi linnas on plaanis rekonstrueerida osa Ivangorodi kindlusest (püssirohuladu), rajada vajalik turismiinfrastruktuur ning avada rekonstrueeritud objektid külastamiseks.   

Projekti kogueelarve on  ca   6 500 000  eurot  millest Narva linna eelarve on  kuni 3 471 455 eurot ja omafinantseering moodustab kuni  341 146 eurot (10% Narva linna projekti eelarvest).   

Projekti tegevused teostatakse 2012. – 2014. aastal. Otsusega on vaja kinnitada projekti omafinantseering ja lubada sildfinantseerimise laenu võtmist juhul, kui projekt saab positiivse rahastamisotsuse. Narva omafinantseeringut on vaja 2012. - 2014. aastaks.

Eesti-Läti-Vene programmi tingimuste kohaselt, kui projekti kogukestvus ületab 18 kuud või kui toetus ületab 300 000 eurot, on ette nähtud eelmakse esmane osamakse 40% projekti esimese 12 kuu eelarveprognoosist. Eelmakse täiendavad osamaksed makstakse välja üksnes juhul, kui ühise korraldusasutuse rahastatav tegelikult kantud kulutuste osa moodustab vähemalt 70% eelmisest väljamaksest, vaid ei ületa 80% projekti kogumaksumust. Ülejäänud 20% projekti kogusummast makstakse alles peale lõpparuande heakskiitmist. Seoses ülalpool esitatud on vaja ette näha sildfinantseeringu võtmist vähemalt üheksaks kuuks, et tagada projekti tegevuste edukalt lõpuni viimiseks.  

2. ÕIGUSLIKUD JÄRELDUSED

Kohaliku omavalitsuse korralduse seaduse (edaspidi KOKS) § 22 lg 1 p 8 kohaselt kuulub laenude võtmine, võlakirjade emiteerimine, kapitalirendi- ja faktooringukohustuste võtmine ning kohustuste võtmine kontsessioonikokkulepete alusel volikogu ainupädevusse. Narva Linnavolikogu 29. juuni 2000. a määrusega nr 36/16 kinnitatud „Narva linna põhimääruse“ p 4.4.14. kohaselt volikogu ainupädevusse kuulub laenude ja teiste varaliste kohustuste võtmine. Valla- ja linnaeelarve seaduse (edaspidi VLES) § 8 lg 1 p-st 3 tulenevalt võib vald või linn võtta laenu üksnes valla või linna arengukavas ettenähtud investeeringuteks, järgides sealjuures VLES § 8 lg 1 p-des 2 ja 3 sätestatud tingimusi. Vastavalt KOKS § 37 lg p-le 3 laenude võtmise aluseks on arengukava.

VLES § 81 lg 2 kohustab omavalitsusüksust kooskõlastama valla ja linna ning nendest sõltuvate üksuste poolt võetavad laenud ja muud pikaajalised rahalised kohustused Rahandusministeeriumiga. Vastavalt KOKS § 4 p-le 2 linnavalitsus on omavalitsuse täiteorgan

 ja KOKS § 30 lg. 1 p. 2 lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele. Seega võib volikogu volitada linnavalitsuse või selle asutuse esindama kohaliku omavalitsuse suhetes riigiorganitega kui see on seotud volikogu otsuse täitmisega ja esindamine on seotud valitsuse tegevuse eesmärkidega.

3. OTSUS

3.1. Lubada Narva Linna Arenduse ja Ökonoomika Ametile  esitada projekti „Unikaalse piiriülese Narva-Ivangorodi kindluste ansambli  kui ühtse kultuuri ja turismi objekti arendamine“ eeltaotluse Euroopa naabrus- ja partnerlusinstrumendi (ENPI) Eesti-Läti-Vene piiriülese koostöö programmile rahastamiseks. 

3.2. Projekti teostajaks määrata Narva Linna Arenduse ja Ökonoomika Amet (reg 75029524) koos kõigi taotleja õiguste ja kohustustega.  

3.3. Kinnitada projekti omafinantseeringuks aastatel 2012-2014 kokku kuni 341 146 eurot.

3.4. Narva Linnavalitsusel esitada Rahandusministeeriumile projekti positiivse rahastamisotsuse korral laenu võtmise kooskõlastustaotlus punktis 3.3 nimetatud omafinantseeringu katmiseks aastatel 2012-2014 järgmiselt: 2012. aastal kuni 85 288 eurot; 2013. aastal kuni 170 570 eurot; 2014. aastal kuni 85 288 eurot. 

3.5. Narva Linnavalitsusel esitada Rahandusministeeriumile projekti positiivse rahastamisotsuse korral laenu võtmise kooskõlastustaotlus sildfinantseeringu katmiseks aastatel 2013-2014 kokku kuni 682 292 euro ulatuses järgmiselt: 2013. aastal kuni  341 146 eurot; 2014. aastal kuni 341 146 eurot.

4. VAIDLUSTAMINE

Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates otsuse teatavaks tegemisest.

5. OTSUSE JÕUSTUMINE

Otsus jõustub seadusega sätestatud korras.

Mihhail Stalnuhhin

Linnavolikogu esimees



